《送傅与砺交州教授》
元代·刘闻

君不见丹穴产凤雏，五色不是凡禽状。广文年少薄游吴，一旦诗名动天上。

前年开诏赴交州，今年载书东海头。仙人骑羊渺何许，归梦先落江南州。

树枝当窗灵鹊喜，綵服趋拜庭闱里。别有佳期隔片云，洞庭月照潇湘水。

君歌有所思，我歌远别离。落花飞絮春去尽，杯酒相送都门时。

一官冷热何足取，文章自可名不朽。沧波早掣钓鳌钩，莫遣玉堂人倚久。

作者简介：吉安安福人，字文廷。少习《春秋》，受知于欧阳玄。文宗至顺元年进士，授临江录事，有善政。迁国子助教，进太常博士。顺帝至正初为翰林编修，与修《宋史》成，进修撰，出知沔阳府。有《春秋通旨》、《容窗集》。